Zákon 

         z..........

o zahraničnej službe 
a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

PRVÁ ČASŤ

VŠEOBECné ustanovenia 

§ 1
Predmet zákona

Tento zákon upravuje zahraničnú službu Slovenskej republiky (ďalej len „zahraničná služba“), právne vzťahy a postavenie zamestnancov pri vykonávaní zahraničnej služby, ako aj niektoré nároky súvisiace s vykonávaním zahraničnej služby.

Zahraničná služba
§ 2

(1) Zahraničná služba je plnenie úloh štátnej správy alebo vykonávanie štátnych záležitostí a vykonávanie práce vo veciach verejného záujmu  v Slovenskej republike alebo v cudzine týkajúcich sa zahraničnej politiky a vzťahov Slovenskej republiky k ostatným štátom a medzinárodným organizáciám najmä v oblasti
a) politickej,
b) bezpečnostnej a obrannej,
c) hospodárskej,
d) kultúrnej, školskej, vedeckej, zdravotníckej a sociálnej,
e) konzulárnej a vízovej, 
f) ochrany práv a záujmov Slovenskej republiky a jej občanov v zahraničí,
g) riadenia a kontroly zastupiteľských úradov Slovenskej republiky, 
h) stykov s orgánmi a predstaviteľmi cudzích štátov v  Slovenskej republike a v zahraničí, 
i) správy majetku Slovenskej republiky v zahraničí,^1)
j) koordinácie prípravy a vnútroštátneho  prerokúvania, uzatvárania, vyhlasovania a vykonávania  medzinárodných zmlúv.
________________
^1) Zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov.
(2) Zahraničná služba podľa odseku 1 sa vykonáva ako štátna služba v štátnozamestnaneckom pomere^2) alebo ako verejná služba v pracovnom pomere ^3).

(3) Zahraničná služba štátnych zamestnancov sa vykonáva v štátnozamestnaneckom pomere v služobnom úrade, ktorým je Ministerstvo zahraničných vecí Slovenskej republiky (ďalej len „ministerstvo“), ak tento zákon neustanovuje inak. 

(4) Zahraničná služba zamestnancov vo verejnej službe sa vykonáva v pracovnom pomere k zamestnávateľovi, ktorým je ministerstvo, ak tento zákon neustanovuje inak.

(5) Do zahraničnej služby podľa § 3 ods. 3 vykonávanej prechodne na dobu plnenia úloh zahraničnej služby (ďalej len „prechodná zahraničná služba“) sa zaradí 
a) predstavený, ktorý je veľvyslancom v dočasnej štátnej službe^4) alebo iný štátny zamestnanec vymenovaný do dočasnej štátnej služby^5) v služobnom úrade, ktorým je ministerstvo,
b) štátny zamestnanec, ktorý bol dočasne preložený^6) do služobného úradu, ktorým je ministerstvo,
c) iný štátny zamestnanec, ktorý vykonáva štátnu službu na zastupiteľskom úrade a ktorého služobným úradom nie je ministerstvo,
d) zamestnanec vo verejnej službe v pracovnom pomere k ministerstvu na určitú dobu,
e) iný zamestnanec v pracovnom pomere na určitú dobu, vykonávajúci verejnú službu na zastupiteľskom úrade.

(6) Právne vzťahy štátnych zamestnancov pri vykonávaní zahraničnej služby upravuje osobitný predpis,^2) ak tento zákon neustanovuje inak. 

(7) Pracovnoprávne vzťahy zamestnancov pri vykonávaní zahraničnej služby upravuje osobitný predpis,^3) ak tento zákon neustanovuje inak.

		(8) Zahraničná služba sa vykonáva jednotne, riadi a kontroluje ju minister zahraničných vecí Slovenskej republiky (ďalej len „minister“).

^___________________________
^2) Zákon č.312/2001 Z. z. o štátnej službe a o zmene a doplnení niektorých zákonov v znení neskorších predpisov, zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, zákon č. 370/1997 Z. z. o vojenskej službe v znení neskorších predpisov, zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov.
^3) Zákon č.313/2001 Z. z. o verejnej službe v znení neskorších predpisov.
^4) § 25 ods. 2 písm. b) zákona č. 312/2001 Z. z. v znení zákona č. 411/2002 Z. z.   a zákona č. 667/2002 Z. z.
^5) § 25 zákona č. 312/2001 Z. z. . v znení zákona č. 411/2002 Z. z. a zákona č. 667/2002 Z. z.
^6) § 29 ods. 3 zákona č. 312/2001 Z. z. v znení zákona č. 411/2002 Z. z. a zákona č.   667/2002 Z. z.

§ 3

(1) Zahraničná služba sa vykonáva ako vnútorná zahraničná služba alebo ako vonkajšia zahraničná služba.

(2) Vnútorná zahraničná služba sa vykonáva v sídle ministerstva v Bratislave.

(3) Vonkajšia zahraničná služba sa vykonáva na zastupiteľskom úrade, ktorý je sídlom služobného úradu v cudzine.

§ 4
Vykonávanie zahraničnej služby

Zahraničnú službu na účely tohto zákona vykonáva    
a) štátny zamestnanec vykonávajúci diplomatickú činnosť alebo konzulárnu činnosť (ďalej len „diplomatická činnosť“) v stálej štátnej službe alebo v dočasnej štátnej službe, ktorý má udelenú alebo prepožičanú diplomatickú hodnosť, štátny zamestnanec, ktorý je čakateľom v prípravnej štátnej službe na vykonávanie diplomatickej činnosti v stálej štátnej službe podľa § 18 ods. 3, alebo štátny zamestnanec, ktorý vykonáva diplomatickú činnosť v prechodnej zahraničnej službe (ďalej len „diplomatický zamestnanec“),
b) štátny zamestnanec v stálej štátnej službe, v dočasnej štátnej službe a v prípravnej štátnej službe v služobnom úrade, ktorým je ministerstvo a ktorý nevykonáva činnosti podľa písmena a) (ďalej len „nediplomatický zamestnanec“),
c)  zamestnanec vo verejnej službe v pracovnom pomere k ministerstvu vykonávajúci administratívne práce alebo technické práce súvisiace so zabezpečením činnosti zahraničnej služby alebo iný zamestnanec vo verejnej službe vykonávajúci administratívne práce alebo technické práce súvisiace so zabezpečením činnosti vonkajšej zahraničnej služby.

DRUHÁ ČASŤ
ZASTUPITEĽSKÝ ÚRAD

§ 5
Základné ustanovenia o zastupiteľskom úrade

	(1) O zriadení a zrušení zastupiteľského úradu rozhoduje na návrh ministra vláda Slovenskej republiky (ďalej len „vláda“), ak tento zákon neustanovuje inak. Zastupiteľský úrad plní úlohy zahraničnej služby (§ 2 ods. 1) v prijímajúcom štáte alebo pri medzinárodnej organizácii. 

	(2) Zastupiteľské úrady sú 
a) diplomatická misia,^7)
b) stála misia, stále zastúpenie, misia alebo iná forma zastúpenia Slovenskej republiky pri medzinárodnej organizácii,
c) konzulárny úrad,^8)
d) osobitná misia.^9)

(3) Na čele zastupiteľského úradu je vedúci zastupiteľského úradu, ktorý je predstavený štátnym zamestnancom a nadriadený zamestnancom vo verejnej službe na zastupiteľskom úrade. Vo vzťahu ku štátnym zamestnancom a zamestnancom v prechodnej zahraničnej službe zabezpečuje jednotný výkon zahraničnej služby, práva a povinnosti podľa osobitných predpisov tým nie sú dotknuté.

Diplomatická misia a vedúci diplomatickej misie
§ 6

(1) Na čele diplomatickej misie je vedúci diplomatickej misie, ktorý zastupuje Slovenskú republiku v prijímajúcom štáte. Vedúci diplomatickej misie môže byť súčasne poverený zastupovaním Slovenskej republiky vo viacerých krajinách. Vedúci diplomatickej misie môže byť poverený aj zastupovaním Slovenskej republiky pri medzinárodnej organizácii.

(2) Vedúci diplomatickej misie je najvyšší stály  zástupca Slovenskej republiky v prijímajúcom štáte zodpovedný za plnenie úloh zahraničnej služby podľa § 2 ods. 1.

(3) Vedúceho diplomatickej misie poveruje a odvoláva prezident Slovenskej republiky. ^10)

(4) Návrh na poverenie a odvolanie vedúceho diplomatickej misie  predkladá prezidentovi Slovenskej republiky vláda. Návrh vláde predkladá minister. Do funkcie vedúceho diplomatickej misie možno navrhnúť
a) diplomatického zamestnanca vo vnútornej zahraničnej službe, ktorý má udelenú vyššiu diplomatickú hodnosť, 
b) diplomatického zamestnanca vo vonkajšej zahraničnej službe, ktorý má udelenú vyššiu diplomatickú hodnosť, alebo
c)   iného občana Slovenskej republiky, ktorý spĺňa predpoklady podľa § 11.

(5) Vedúci diplomatickej misie poverený podľa odseku 4 písm. c) sa zaradí do prechodnej zahraničnej služby (§ 2 ods. 5). 
__________________
^7) Viedenský dohovor o diplomatických stykoch uverejnený vo vyhláške ministra zahraničných vecí č.157/1964 Zb.
^8) Viedenský dohovor o konzulárnych stykoch uverejnený vo vyhláške ministra zahraničných vecí č. 32/1969 Zb.
^9) Dohovor o osobitných misiách uverejnený vo vyhláške ministra zahraničných vecí č. 40/1987 Zb.
^10) Čl. 102 ods.1 písm. c) a ods. 2 Ústavy Slovenskej republiky.

(6) Vedúceho diplomatickej misie zastupuje počas jeho neprítomnosti, alebo ak je miesto vedúceho diplomatickej misie dočasne neobsadené, iný diplomatický zamestnanec. Tento dočasne plní úlohy vedúceho diplomatickej misie ako chargé d´affaires ad interim.

(7) Na vedúceho diplomatickej misie v triede chargé d´affaires povereného u ministra zahraničných vecí prijímajúceho štátu^7) sa nevzťahujú ustanovenia odseku 3 a 4, § 19 ods. 9 a § 20 ods. 5.

§ 7

Na účely tohto zákona je vedúcim diplomatickej misie aj vedúci stálej misie, stáleho zastúpenia, misie alebo inej formy zastúpenia Slovenskej republiky pri medzinárodnej organizácii. Listinu o jeho poverení so súhlasom prezidenta Slovenskej republiky vyhotoví minister.

§ 8
Konzulárny úrad a vedúci konzulárneho úradu
(1) Konzulárny úrad je
a) konzulárne zastupiteľstvo,
b) vicekonzulát, 
c) konzulát, 
d) generálny konzulát. 
(2) Na čele konzulárneho úradu je vedúci konzulárneho úradu, ktorý primerane zabezpečuje plnenie úloh zahraničnej služby podľa § 2 ods. 1.
(3) Triedy vedúcich konzulárnych úradov^8) sú: konzulárny zástupca, vicekonzul, konzul a generálny konzul.
(4) Činnosť konzulárneho úradu v prijímajúcom štáte riadi vedúci príslušnej diplomatickej misie uvedenej v § 5 ods. 2 písm. a). 
	 	
§ 9
Konzulárny úrad vedený honorárnym konzulárnym úradníkom
	
(1) O zriadení a zrušení konzulárneho úradu vedeného honorárnym konzulárnym úradníkom rozhoduje minister. 
(2) Honorárny konzulárny úradník  nie je zamestnancom v zahraničnej službe. 
(3) Honorárny konzulárny úradník vykonáva svoju činnosť na vlastné náklady. 

§ 10
Osobitná misia a vedúci osobitnej misie
	(1) Vláda na návrh ministra zriaďuje osobitnú misiu na splnenie konkrétnej úlohy zahraničnej služby.

(2) Na čele osobitnej misie je vedúci osobitnej misie. 

(3) Činnosť osobitnej misie riadi a zabezpečuje ministerstvo.  	
TRETIA ČASŤ
POSTAVENIE ZAMESTNANCOV V ZAHRANIČNEJ SLUŽBE
§ 11
Prijatie do zahraničnej služby
Do zahraničnej služby možno prijať občana Slovenskej republiky, ktorý spĺňa predpoklady ustanovené osobitným predpisom^11) a je oprávnený oboznamovať sa s utajovanými skutočnosťami podľa osobitného predpisu,^12) ak je to na vykonávanie zahraničnej služby nevyhnutné.

§ 12
Vyslanie na zastupiteľský úrad
(1) Zamestnanca uvedeného v § 4 možno vyslať na zastupiteľský úrad na výkon vonkajšej zahraničnej služby (ďalej len „vyslanie“). Doba vyslania zamestnanca je spravidla tri roky. V odôvodnenom prípade ju možno predĺžiť, najdlhšie však o jeden rok. 

(2) Vyslanie zamestnanca podľa odseku 1 je v pôsobnosti ministerstva. 

(3) Podmienkou vyslania zamestnanca je odborná a jazyková pripravenosť a zdravotná spôsobilosť; to platí aj pre zamestnanca v prechodnej zahraničnej službe podľa § 2 ods. 5. 

(4) Prvé vyslanie zamestnanca je možné po dvoch rokoch vykonávania vnútornej zahraničnej služby; to neplatí pre zamestnanca v prechodnej zahraničnej službe podľa § 2 ods. 5. Do tejto doby sa započíta aj doba trvania prípravnej štátnej služby a skúšobná lehota.^13)

	(5) Každé ďalšie vyslanie zamestnanca je možné spravidla po dvoch rokoch vykonávania vnútornej zahraničnej služby. Do tejto doby sa započíta aj doba, počas ktorej je zamestnanec dočasne preložený do iného služobného úradu podľa osobitného predpisu.^14) 	

(6) O vyslaní zamestnanca rozhoduje na základe výsledku vnútorného výberového konania vedúci služobného úradu, ktorým je ministerstvo (ďalej len „vedúci úradu“). Ak ide o zamestnanca, ktorý má byť zaradený do prechodnej zahraničnej služby, vnútorné výberové konanie vykoná príslušný služobný úrad a o vyslaní sa rozhodne v tomto služobnom úrade. Členom výberovej komisie v inom služobnom úrade je diplomatický zamestnanec ministerstva. Rozhodnutie o vyslaní sa oznámi zamestnancovi písomne.
^______________________
^11) §14 zákona č. 312/2001 Z. z. v znení zákona č.131/2002 Z. z., zákona č. 143/2002 Z. z., zákona č. 411/2002 Z. z. a zákona č. 667/2002 Z. z.
     §2 zákona č. 313/2001 Z. z. v znení zákona č. 131/2002 Z. z., zákona č. 165/2002 Z. z. a zákona č. 334/2002 Z. z.
^12) Zákon č. 241/2001 Z. z. o ochrane utajovaných skutočností a o zmene s doplnení niektorých zákonov v znení zákona č. 418/2002 Z. z.
^13) § 19 ods. 2 zákona č. 312/2001 Z. z. 
    § 45 zákona č. 311/2001 Z. z. Zákonník práce.     
^14) § 29 ods. 1 a 3 zákona č. 312/2001 Z. z. v znení zákona č. 411/2002 Z. z.

(7) Na vedúceho diplomatickej misie sa odseky 1 až 5 vzťahujú primerane.

§ 13
Skončenie vyslania
(1) O skončení vyslania rozhoduje vedúci úradu. Vyslanie skončí dňom, ktorý je uvedený v rozhodnutí o skončení vyslania. Písomné oznámenie o skončení vyslania doručí ministerstvo zamestnancovi najneskôr tri mesiace pred dňom, ktorým má vyslanie skončiť; to neplatí, ak ide o skrátenie doby vyslania podľa odseku 3 alebo  skončenie vyslania podľa odseku 4. 

(2) Ministerstvo je povinné najneskôr v deň skončenia vyslania informovať zamestnanca o jeho ďalšom zaradení do vnútornej zahraničnej služby. Toto ustanovenie sa nevzťahuje na zamestnanca v prechodnej zahraničnej službe.

(3) Vedúci úradu môže rozhodnúť o skrátení doby vyslania. Dôvodom skrátenia doby vyslania môže byť najmä:
a) žiadosť zamestnanca o skrátenie doby vyslania, 
b) neplnenie služobných úloh alebo povinností zamestnanca,
c) závažné služobné previnenie^15) alebo porušenie povinností zamestnanca,^16) 
d) nevykazovanie požadovaných výsledkov pri vykonávaní vonkajšej zahraničnej služby podľa služobného hodnotenia,^17)
e) skutočnosť, že zamestnanec nemôže zo zdravotných dôvodov vykonávať vonkajšiu zahraničnú službu po dobu dlhšiu ako šesť mesiacov,
f) skutočnosť, že si to vyžaduje medzinárodná zvyklosť.

	(4) Vedúci úradu rozhodne o skončení vyslania 
a) ak je zamestnanec zaradený mimo činnej štátnej služby podľa osobitného predpisu^18),
b) ak vzniknú dôvody na skončenie štátnozamestnaneckého pomeru^19) alebo na skončenie pracovného pomeru,^20)
c)  z dôvodu zániku oprávnenia oboznamovať sa s utajovanými skutočnosťami, ak je na príslušné miesto potrebné oprávnenie na oboznamovanie sa s utajovanými skutočnosťami podľa osobitného predpisu,^12)
d) ak sa na zastupiteľskom úrade zrušilo systemizované miesto, na ktoré bol zamestnanec vyslaný,
e) ak sa zruší zastupiteľský úrad.

	(5) Ustanovenia odsekov 1, 3 a 4 sa vzťahujú aj na skončenie vyslania zamestnanca v prechodnej zahraničnej službe jeho služobným úradom.

	(6) Na vedúceho diplomatickej misie sa odseky 1 až 4 vzťahujú primerane.  
^______________________
^15)  § 60 ods. 2 zákona č. 312/2001 Z. z.   
^16)  § 9 a 10 zákona č. 313/2001 Z. z. v znení zákona č. 131/2002 Z. z., zákona č. 165/2002 Z. z. a zákona č. 408/2002 Z. z.
^17)  § 48 ods. 5 písm. e) zákona č. 312/2001 Z. z.
^18) § 32 až 34 zákona č. 312/2001 Z. z. v znení zákona č. 411/2002 Z. z.
^19) § 39 až 43 zákona č. 312/2001 Z. z. . v znení zákona č. 411/2002 Z. z.
^20) § 63, § 67 až 72 zákona č. 311/2001 Z. z. Zákonník práce.
§ 14
Skončenie výkonu zahraničnej služby

(1)	Výkon zahraničnej služby zamestnancovi skončí
a) skončením alebo zánikom štátnozamestnaneckého pomeru,^2)
b) skončením alebo zánikom pracovného pomeru.^3) 

(2) Prechodná zahraničná služba zamestnanca skončí uplynutím doby dohodnutej na plnenie úloh zahraničnej služby alebo skončením vyslania.

§ 15
Rodinní príslušníci zamestnanca vo vonkajšej zahraničnej službe

	Sprevádzanie zamestnanca vo vonkajšej zahraničnej službe jeho rodinnými príslušníkmi sa podporuje v celospoločenskom záujme udržania manželstva a rodiny.

§ 16
Jednorazové mimoriadne odškodnenie vo vonkajšej zahraničnej službe
	(1) Zamestnancovi vo vonkajšej zahraničnej službe, ktorého spôsobilosť na vykonávanie tejto služby bola zmenená, alebo ktorý bol uznaný invalidným v dôsledku teroristických útokov, vojnových udalostí, náboženských, rasových a obdobných nepokojov alebo pri účasti na záchranných a havarijných prácach, pri živelných pohromách alebo v miestach s vysokým rizikom úrazu výbuchom, požiarom, akútnou otravou alebo rádioaktivitou možno poskytnúť jednorazové mimoriadne odškodnenie v sume šesťnásobku až dvanásťnásobku časti posledne priznaného mesačného funkčného platu poskytovanej v inej ako slovenskej  mene.^21)
	(2) Ak zamestnanec v dôsledku udalostí uvedených podľa odseku 1 zomrie, možno poskytnúť pozostalému manželovi, ktorý s ním žije v domácnosti,^22) jednorázové mimoriadne odškodnenie v sume pätnásťnásobku časti posledne priznaného mesačného funkčného platu zamestnanca poskytovanej v inej ako slovenskej mene.^21) Jednorazové mimoriadne odškodnenie možno poskytnúť aj každému nezaopatrenému dieťaťu s nárokom na sirotský dôchodok v sume päťnásobku časti posledne priznaného mesačného funkčného platu zamestnanca poskytovanej v inej ako slovenskej mene^21).
(3) Jednorázové mimoriadne odškodnenie podľa odseku 1 a 2 sa poskytne v slovenskej mene. Pri určení výšky odškodnenia sa použije kurz inej ako slovenskej meny, v ktorej bola zamestnancovi vyplácaná časť mesačného funkčného platu, ku slovenskej mene, vyhlásený Národnou bankou Slovenska v deň poskytnutia odškodnenia.

^_________________________________
^21 § 98 ods.1 zákona  č. 312/2001 Z. z.
      § 39 ods. 1 zákona  č. 313/2001 Z. z.
^22 § 115 Občianskeho zákonníka.
(4) Podrobnosti o poskytnutí jednorázového mimoriadneho odškodnenia určí príslušný služobný úrad.

(5) Jednorázové mimoriadne odškodnenie podľa odseku 1 a 2 sa neposkytne, ak bol zamestnanec odškodnený podľa osobitného predpisu^23).

ŠTVRTÁ ČASŤ
DIPLOMATICKÉ HODNOSTI

Diplomatická hodnosť
§ 17

(1) Diplomatická hodnosť je vyjadrením kariérneho postavenia diplomatického zamestnanca. 

(2) Diplomatická hodnosť sa udeľuje alebo prepožičiava.

(3) Diplomatickú hodnosť diplomatickému zamestnancovi možno znížiť alebo odobrať z dôvodu závažného služobného previnenia.

(4) Diplomatická hodnosť diplomatického zamestnanca sa zachováva aj počas výkonu vnútornej zahraničnej služby. 

(5) Diplomatickému zamestnancovi v diplomatickej hodnosti veľvyslanec sa táto hodnosť pri odchode do starobného dôchodku ponecháva.

(6) O udelení, prepožičaní, znížení a odobratí diplomatickej hodnosti rozhoduje vedúci úradu s výnimkou diplomatickej hodnosti veľvyslanec. 

§ 18
(1) Diplomatické hodnosti v zahraničnej službe sú
a) atašé,						
b) tretí tajomník,					
c) druhý tajomník,				
d) prvý tajomník,					
e) radca,						
f) radca – vyslanec,					
g) veľvyslanec.				

 (2) Diplomatické hodnosti podľa odseku 1 písm. a) a b) sú nižšie diplomatické hodnosti, diplomatické hodnosti podľa odseku 1 písm. c) a d) sú stredné diplomatické hodnosti a diplomatické hodnosti podľa odseku 1 písm. e), f) a g) sú vyššie diplomatické hodnosti.

(3) Diplomatický zamestnanec v prípravnej štátnej službe je do udelenia diplomatickej hodnosti atašé čakateľ diplomatickej služby.
_____________
^23) zákon č. 311/2001 Z. z. Zákonník práce, zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov. 
§ 19
Udelenie diplomatickej hodnosti

(1) Diplomatická hodnosť atašé sa udelí čakateľovi diplomatickej služby, ktorý úspešne vykonal kvalifikačnú skúšku podľa osobitného predpisu.^24) 

(2) Diplomatickému zamestnancovi, ktorý v poslednom služobnom hodnotení vykázal najmenej bodovú hodnotu „2“ podľa osobitného predpisu^25) sa udelí diplomatická hodnosť
a) tretí tajomník po troch rokoch praxe diplomatického zamestnanca,
b) druhý tajomník po šiestich rokoch praxe diplomatického zamestnanca, z toho najmenej troch rokoch vo vonkajšej zahraničnej službe,
c) prvý tajomník po deviatich rokoch praxe diplomatického zamestnanca, z toho najmenej troch rokoch vo vonkajšej zahraničnej službe.

(3) Diplomatickému zamestnancovi, ktorý v poslednom služobnom hodnotení vykázal najmenej bodovú hodnotu „2“ podľa osobitného predpisu^25) možno udeliť diplomatickú hodnosť 
a) radca po dvanástich rokoch praxe diplomatického zamestnanca, z toho najmenej šiestich rokoch vo vonkajšej zahraničnej službe,
b) radca – vyslanec po pätnástich rokoch praxe diplomatického zamestnanca, z toho najmenej šiestich rokoch vo vonkajšej zahraničnej službe.

(4) Na účely udeľovania diplomatických hodností podľa odseku 2 písm. b) a c) a odseku 3 možno započítať dva roky praxe diplomatického zamestnanca vo vnútornej zahraničnej službe ako jeden rok praxe vykonanej vo vonkajšej zahraničnej službe. 

	(5) Doba, počas ktorej diplomatický zamestnanec vykonáva vonkajšiu zahraničnú službu podľa § 4 písm. b) a c) sa na účely udeľovania diplomatickej hodnosti započítava v polovičnom rozsahu.
	
(6) Doba, počas ktorej je diplomatický zamestnanec dočasne preložený do iného služobného úradu podľa osobitného predpisu^14) sa na účely udeľovania diplomatickej hodnosti považuje za výkon vnútornej zahraničnej služby.
	
(7) Doba, počas ktorej diplomatický zamestnanec so súhlasom ministerstva vykonáva funkciu v medzinárodnej organizácii alebo medzinárodnej misii sa na účely udeľovania diplomatickej hodnosti môže započítať. 

 (8) Počas vyslania nemožno diplomatickému zamestnancovi udeliť diplomatickú hodnosť vyššiu ako mal udelenú pred vyslaním. 

(9) Diplomatickému zamestnancovi poverenému funkciou vedúci diplomatickej misie udelí minister diplomatickú hodnosť veľvyslanec.  

_________________
^24) § 20 zákona  č. 312/2001 Z. z. v znení zákona č. 411/2002 Z. z.
^25) § 48 zákona  č. 312/2001 Z. z. v znení zákona č. 411/2002 Z. z.
§ 20
Prepožičanie diplomatickej hodnosti

	(1) Diplomatickému zamestnancovi možno v odôvodnenom prípade  prepožičať o stupeň vyššiu diplomatickú hodnosť, ako mu bola udelená. Čakateľovi diplomatickej služby možno prepožičať diplomatickú hodnosť atašé.

(2) Diplomatickú hodnosť atašé možno v odôvodnenom prípade prepožičať na dobu výkonu vonkajšej zahraničnej služby výnimočne i nediplomatickému zamestnancovi (§ 4 písm. b).

	(3) Diplomatickému zamestnancovi v prechodnej zahraničnej službe podľa § 2 ods. 5 sa diplomatická hodnosť prepožičia na dobu výkonu prechodnej zahraničnej služby alebo na dobu splnenia úlohy v zahraničnej službe. 

(4) Diplomatickému zamestnancovi v prechodnej zahraničnej službe možno prepožičať diplomatickú hodnosť
a) atašé, ak má najmenej dva roky odbornej praxe v príslušnej oblasti,
b) tretí tajomník, ak má najmenej tri roky odbornej praxe v príslušnej oblasti,
c) druhý tajomník, ak má najmenej šesť rokov odbornej praxe v príslušnej oblasti,
d) prvý tajomník, ak má najmenej deväť rokov odbornej praxe v príslušnej oblasti,
e) radca, ak má najmenej dvanásť rokov odbornej praxe v príslušnej oblasti.

(5) Diplomatickému zamestnancovi v prechodnej zahraničnej službe poverenému funkciou vedúci diplomatickej misie prepožičia minister diplomatickú hodnosť veľvyslanec.  

(6) Zamestnanca s prepožičanou diplomatickou hodnosťou nemožno počas vyslania povýšiť v diplomatickej hodnosti. 

PIATA ČASŤ
PRECHODNÉ USTANOVENIE

§ 21

Diplomatická hodnosť udelená alebo prepožičaná diplomatickému zamestnancovi pred nadobudnutím účinnosti tohto zákona zostáva zachovaná.

Čl. II

Zákon č. 312/2001 Z. z. o štátnej službe a o zmene a doplnení niektorých zákonov v znení zákona č. 131/2002 Z. z., zákona č. 143/2002 Z. z., zákona č. 185/2002 Z. z., zákona č. 395/2002 Z. z., zákona č. 411/2002 Z. z. a zákona č. 667/2002 Z. z.  sa mení a dopĺňa takto:

1. V § 10 sa za odsek 6 vkladá nový odsek 7, ktorý znie: 

„(7) Vedúceho úradu v služobnom úrade, ktorým je ministerstvo zahraničných vecí, vymenúva predseda spomedzi diplomatických zamestnancov^5a) v stálej štátnej službe s udelenou diplomatickou hodnosťou veľvyslanec.“.

Doterajšie odseky 7 až 9 sa označujú ako odseky 8 až 10.

	Poznámka pod čiarou k odkazu 5a znie:

^„ 5a) § 4 písm. a) zákona č. .../2003 Z. z. o zahraničnej službe a o zmene a doplnení niektorých zákonov.“.

2. V § 29 ods. 3 sa na konci pripája táto veta: 

„Štátneho zamestnanca v služobnom úrade, ktorým nie je ministerstvo zahraničných vecí, možno s jeho súhlasom dočasne preložiť na čas dlhší ako šesť mesiacov do služobného úradu, ktorým je ministerstvo zahraničných vecí z dôvodu výkonu štátnej služby v cudzine.“. 

3. V § 30 ods. 1 v tretej vete sa vypúšťajú slová:

		„ktorý vykonáva štátnu službu v cudzine a“.	

4.	V § 30 ods. 4 sa na konci pripája táto veta: 

„Zástupcom vedúceho úradu v služobnom úrade, ktorým je ministerstvo zahraničných vecí, je diplomatický zamestnanec^5a) v stálej štátnej službe s vyššou diplomatickou hodnosťou.^10a)“.

Poznámka pod čiarou k odkazu 10a znie:

„10a) § 18 ods. 2 zákona č. ..../2003 Z. z. o zahraničnej službe a o zmene a doplnení niektorých zákonov“.

5. V § 30 ods. 5 sa na konci druhej vety pripájajú tieto slová: 

„,to neplatí v prípade zastupovania predstaveného, ktorý je veľvyslancom.“.

6. V § 77 ods. 3 sa na konci pripája táto veta: 

	„Štátnemu zamestnancovi, ktorý vykonáva štátnu službu v sídle služobného úradu v cudzine, ak sa prehlbovanie kvalifikácie uskutočňuje v krajine, v ktorej je sídlo služobného úradu  v cudzine, náklady na prehlbovanie kvalifikácie uhrádza služobný úrad najviac do výšky nákladov na prehlbovanie kvalifikácie v Slovenskej republike.“.

7. V § 85 ods. 1 písm. a znie:

	„ a) Na ocenenie výsledkov pri vykonávaní štátnej služby, ak na základe výsledkov služobného hodnotenia vykazuje najmenej bodovú hodnotu „2“ (§ 48 ods. 5).“.

8. V § 85 sa za odsek 2 vkladá nový odsek 3, ktorý znie:

	„(3) Osobný príplatok podľa odseku 1 písm. a) možno zvýšiť alebo zmeniť pri preradení štátneho zamestnanca na iné štátnozamestnanecké miesto alebo pri zmene štátnozamestnaneckého pomeru.“.

Doterajšie odseky 3 až 6 sa označujú ako odseky 4 až 7.

9. V § 85 ods. 6 v prvej a štvrtej vete sa slová „odseku 5“ nahrádzajú slovami „odseku 6“.

10. V § 154 ods. 2 sa za tretiu vetu vkladá nová štvrtá veta, ktorá znie:

	„Štátny zamestnanec, ktorý vykonáva štátnu službu v cudzine, môže absolvovať odborné vzdelávanie diaľkovo.“.

11. V prílohe č. 3 štvrtý bod sa dopĺňajú slová: „ a zamestnancov“.

Čl. III

	Zákon č. 313/2001 Z. z. o verejnej službe v znení zákona č. 118/2002 Z. z., zákona č. 131/2002 Z. z., zákona č. 165/2002 Z. z., zákona č. 166/2002 Z. z., zákona č. 334/2002 Z. z., zákona č. 408/2002 Z. z. a zákona č. 447/2002 Z.z. sa mení a dopĺňa takto: 

Za § 12a sa vkladá  § 12b, ktorý znie: 

"Povinnosť zamestnávateľa zabezpečovať zamestnancovi stravovanie podľa osobitného predpisu ^15c) sa nevzťahuje na  zamestnanca, ktorý podľa pracovnej zmluvy vykonáva verejnú službu v zahraničí,". 

Poznámka pod čiarou k odkazu 15c) znie: "15c) § 152 Zákonníka práce.".

Čl. IV

Tento zákon nadobúda účinnosť 1. septembra 2003.